b'\n_START_ARTICLE_\nOleg Iankovski\n_START_SECTION_\nBiografie\n_START_PARAGRAPH_\nN\xc4\x83scut \xc3\xaentr-o familie de origine belarus\xc4\x83, Oleg Iankovski a avut ambi\xc8\x9bia s\xc4\x83 calce pe urmele fratelui s\xc4\x83u, Rostislav \xc8\x99i s-a angajat la Teatrul Dramatic din Saratov \xc3\xaen 1965. \xc3\x8encep\xc3\xa2nd din anul 1975, a fost actor al Teatrului Lenkom din Moscova._NEWLINE_Cariera sa de actor de film a \xc3\xaenceput doi ani mai t\xc3\xa2rziu, c\xc3\xa2nd a jucat \xc3\xaen dou\xc4\x83 filme despre cel de- al doilea r\xc4\x83zboi mondial. \xc3\x8en cursul remarcabilei sale cariere de actor de film (el juc\xc3\xa2nd \xc3\xaen peste 70 de filme), Iankovski a jucat \xc3\xaen mai multe filme adaptate ale operelor clasicilor ru\xc8\x99i, \xc3\xaen special Ginga\xc8\x99a \xc8\x99i tandra mea fiar\xc4\x83 (1978) regizat de Emil Loteanu \xc8\x99i Sonata Kreutzer (1987), \xc3\xaen piese de teatru adaptate pentru televiziune ca Un miracol obi\xc8\x99nuit (1978) \xc8\x99i Acela\xc8\x99i M\xc3\xbcnchausen (1979). _NEWLINE_El este cel mai bine cunoscut \xc3\xaen str\xc4\x83in\xc4\x83tate pentru rolurile sale din filmele Nostalgia (1983) \xc8\x99i Oglinda (1975) ale regizorului Andrei Tarkovski._NEWLINE_De-a lungul carierei sale, a primit mai multe premii: Premiul de Stat al URSS pentru rolul s\xc4\x83u din filmul \xc3\x8endr\xc4\x83gostit din propria dorin\xc8\x9b\xc4\x83 (1984) al regizorului Roman Balayan, titlul de \xe2\x80\x9eArtist al poporului al Uniunii Sovietice\xe2\x80\x9d (1991) , Premiul Academiei Ruse a Artei Cinematografice \xe2\x80\x9cNIKA\xe2\x80\x9d pentru debut regizoral \xc3\xaen filmul Uit\xc4\x83-te la mine (2001) \xc8\x99i pentru rolul s\xc4\x83u din filmul Amantul (2002) al regizorului Valeri Todorovski._NEWLINE_\xc3\x8en anul 1993, Iankovski a fost nominalizat pentru un premiu la Festivalul de Film Kinotavr de la Soci.  Ulterior, el a jucat rolul George Ladima din Patul lui Procust (2001, dup\xc4\x83 romanul lui Camil Petrescu), regizat de Viorica Me\xc8\x99ina \xc8\x99i Sergiu Prodan \xc8\x99i \xc3\xaen care a jucat al\xc4\x83turi de Maia Morgenstern \xc8\x99i Gheorghe Dinic\xc4\x83, rolul Contele Pahlen \xc3\xaen Bietul Pavel (2003) \xc8\x99i rolul Komarovski \xc3\xaen adaptarea TV a filmului Doctor Jivago (2006), regizat de Aleksandr Pro\xc8\x99kin.\n_START_SECTION_\nDecesul\n_START_PARAGRAPH_\nDup\xc4\x83 ce s-a luptat cu un cancer de pancreas mai bine de jum\xc4\x83tate de an, Oleg Iankovski a \xc3\xaencetat din via\xc8\x9b\xc4\x83 la data de 20 mai 2009 la Moscova, fiind \xc3\xaenmorm\xc3\xa2ntat \xc3\xaen Cimitirul Novodevici, unde se mai afl\xc4\x83 mormintele scriitorilor Anton Cehov, Nikolai Gogol \xc8\x99i Mihail Bulgakov \xc8\x99i ale compozitorilor Dimitri \xc8\x98ostakovici \xc8\x99i Serghei Prokofiev.'